Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 197/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”VARAŽDINSKI KLIPIČ”

EU-nro: PGI-HR-02386 – 16.1.2018

SAN () SMM (X)

1. Nimi

”Varaždinski klipič”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka: 2.3 Leipä, leivonnaiset, kakut, konditoriatuotteet, keksit ja muut leipomotuotteet

3.2 Kuvaus 1 kohdassa nimetystä tuotteesta

Lopputuote ”Varaždinski klipič” on paistettua taikinaa, joka on leivottu vähintään 25 cm pitkän sauvan muotoon ja jossa on vähintään neljä taitosta kummallakin puolella. Paistetun ”Varaždinski klipičin” sisus on valkoinen ja siinä on pieniä epäsäännöllisiä reikiä, jotka syntyvät taikinan kohotessa, ja sen kuoren ulkopinta on väriltään epätasainen vaihdellen tummankeltaisesta kullankeltaiseen. ”Varaždinski klipičin” pinta sivellään munalla ja sille ripotellaan kuminansiemeniä. Ulkoinen koostumus: sileä, kiinteä koostumus. Sisäinen koostumus: pehmeä ja suussa sulava. Syötäessä ”Varaždinski klipičin” suutuntuma on rapea, ja ensivaikutelma suussa on pehmeys, ennen kuin se sulaa suussa. Sen maku on maitomainen ja hieman hapan.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Hienojen vehnäjauhojen lisäksi ”Varaždinski klipičin” taikinan valmistuksessa käytettävät ainesosat ovat maito, auringonkukka- tai kasviöljy, hiiva, sokeri ja suola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden taikinan valmistelusta ja tekemisestä ja sen leipomisesta sauvoiksi aina lopputuotteen, ”Varaždinski klipičin”, paistamiseen, on tapahduttava 4 kohdassa määritellyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

”Varaždinski klipičin” tuotantoalue kattaa koko Varaždinin maakunnan maantieteellisen alueen. Varaždinin maakunta rajoittuu luoteessa Sloveniaan, pohjoisessa Međimurjen maakuntaan, idässä Koprivnica-Križevcin maakuntaan, etelässä Zagrebin maakuntaan ja kaakossa Krapina-Zagorjen maakuntaan.

5. Yhteys maantieteelliseen alueeseen

”Varaždinski klipič” -tuotteen suojelu perustuu sen pitkästä tuotantoperinteestä saamaan maineeseen ja sen yhteyksiin Varaždinin maakuntaan.

Nimi ”Varaždinski klipič” ja sen valmistusohje esiintyivät ensi kerran 1700-luvulla, ja ohje on siirtynyt sukupolvelta toiselle tähän päivään asti. Varaždinin maakunnan gastronomiassa on voimakkaita vaikutteita keskieurooppalaisesta keittiöstä, mutta säilyttämällä tältä alueelta peräisin olevat vanhat kansan käyttämät ohjeet se on onnistunut säilyttämään omaleimaisuutensa. ”Varaždinski klipičiä” valmistivat ensin Varaždinin alueen kotirouvat, jotka käyttivät vehnä- ja maissijauhoja – Varaždinin alueen keittiön pääainesosat – ja omaa kekseliäisyyttään ja ruoanlaittotaitoaan ja valmistivat pitkulaisia leipiä käsin tavalla, jota käytetään yhä nykyisin. Yksi Varaždinin alueen ominaispiirteistä oli sen hyvin kehittynyt leipomoala, ja leivän ja leivonnaisten tuotannon perinteet ulottuvat aina 1200-luvun loppuun. Ajan mittaan ”Varaždinski klipičin” valmistus siirtyi paikallisilta kotirouvilta Varaždinin alueen leipureille, jotka keräsivät vuosien ajan ”Varaždinski klipičin” valmistusta koskevaa kokemusta ja tietämystä, joka siirtyi sukupolvelta toiselle. Näin syntyi ”Varaždinski klipičin” valmistuksen perinne, joka myöhemmin kattoi sekä kotirouvat että leipurit ja jonka maine liittyi läheisesti alueeseen, jolta se oli peräisin. ”Varaždinski klipičin” valmistuksesta on julkaistu useita kulinaarisia teoksia.

Sana ”klip” ilmestyi sanakirjoihin jo 1700-luvulla, ja 1800-luvun lopulla sen merkitykseksi oli vakiintunut ”eräänlainen pientä sauvaa muistuttava [vehnän] tähkä”. Lopulta tätä erityistä tähkän [klip] muotoista suolaista sauvamaista leipää alettiin Varaždinin alueella kutsua sen diminutiivimuodolla ”klipič” (T. Lipljin, 2013, Rječnik varaždinskoga kajkavskog govora).

Taikinan valmistuksessa käytetään erityistä menetelmää, jossa taikinaa venytetään ennen sen leikkaamista suikaleiksi ja pyörittämistä lopulliseen muotoonsa pieneksi sauvaksi. ”Varaždinski klipičin” erottaa muista samanlaisista leipomotuotteista se, että siinä on oltava neljä taitosta kummallakin puolella. Kyky valmistaa muodoltaan ja ulkonäöltään tällainen taikina on osoitus Varaždinin alueen tuottajien osaamisesta ja taidoista. Tällä tavoin valmistettu taikina antaa ”Varaždinski klipičille” sen erityisen ulkoisen ja sisäisen ulkonäön, koostumuksen ja maun ja tekee siitä ainutlaatuisen leipomotuotteen.

”Varaždinski klipičille” on tunnusomaista hieman rapea suutuntuma ja sen pinnalle ripotellut kuminansiemenet, jotka erottavat sen muista samankaltaisista pienistä leivistä, ja sen ulkopinnan väri on epätasainen vaihdellen tummankeltaisesta kullankeltaiseen.

”Varaždinski klipičin” muista erottuvaa luonnetta kuvaillaan kulinaarisessa Kuchnia-aikakauslehdessä julkaistussa artikkelissa. Yksi lehden numero omistettiin kokonaan Kroatian ja Varaždinin gastronomiselle perinnölle (Kuchnia magazine, 2005, Slone paluchy z Varaždina).

”Varaždinski klipičin” suojelu perustuu sen pitkästä tuotantoperinteestä saamaan maineeseen. Varaždinin kaupunginmuseossa säilytettävässä käsin kirjoitetussa kuitissa vuodelta 1916 todetaan, että ”siviilijoukot maksavat leipuri Antun Bakačille 10 kruunua 300 klipićin toimituksesta” (leipuri Antun Bakač, 1916, Varaždinin kaupunginmuseo), mikä on osoitus sen valmistuksen pitkistä perinteistä Varaždinin maakunnassa. Paikallisten leipurien ja keittiömestarien käyttämän perinteisen valmistusmenetelmän erityisyys johtuu heidän taidostaan valmistaa taikina, jossa on oleellista käyttää ainesosia oikeassa suhteessa ja vaivata taikinaa käsin, kunnes se saavuttaa lopullisen sauvamaisen muotonsa.

Viittaukset ”Varaždinski klipičiin” erilaisissa julkaisuissa ovat osoitus tuotteen nauttimasta maineesta. Näihin lukuisiin viittauksiin ”Varaždinski klipičiin” kuuluvat muun muassa seuraavat:

— vuonna 2007 ilmestynyt kirja ”Vodič kroz hrvatske gastro ikone” [Opas Kroatian kulinaarisiin ikoneihin], joka sisältää Varaždinin kaupungin ja sen ympäristön ravitsemusalan yritysten ruokalistoilla olevan ”Varaždinski klipičin” reseptin (useita tekijöitä, 2007, Vodič kroz hrvatske gastro ikone);

— vuonna 1987 Varaždinske vijesti -sanomalehdessä yliopistojen kesäkisojen aikana ilmestynyt artikkeli, jonka mukaan ”juuri kukaan ei pystynyt vastustamaan ”Varaždinski klipičiä”, vaikka harvat muistivat sen nimen” (Varaždinske vijesti 1987);

— vuonna 2006 ilmestynyt monografia ”Varaždin u slici i riječi [Varaždin kuvin ja sanoin], jonka mukaan ”paikallisiin erikoisuuksiin kuuluvat Varaždinski klipič, pogačice s čvarcima [skonssit ruskistettujen silavakuutioiden kanssa] sekä Varaždinski medenjaci [maustekakku]” (Stanek d.o.o., 2006, Varaždin u slici i riječi);

— viittauksia siihen Varaždinin kaupungin perinteisenä tuotteena: julkaisut ”Putovi tradicionalne hrane – POT” [Perinteisiä ruokareittejä] (POT 2007 Guide) ja ”Krenite na via Urbium” [Via Urbiumin varrella] (B. Tropp, 2008: Prilika za kulinarske specijalitete, teoksessa: B. Zavrnik, Krenite na Via Urbium).

Jotta ”Varaždinski klipičin” kaltaiset perinteiset tuotteet eivät unohtuisi, Varaždinin maakunnan päiväkodeissa on järjestetty jo monia vuosia työpajoja, joissa perinteisten paikallisten tuotteiden valmistusta koskevaa tietämystä ja osaamista siirretään esikouluikäisille lapsille, jotta he oppivat arvostamaan ja kuluttamaan aidosti perinteisiä tuotteita vartuttuaan aikuisiksi (Varaždinin maakunta ja Dječji vrtić [päiväkoti] Zeko 2015: Šetnja varaždinskim krajem [Retki Varaždinin alueen poikki]).

”Varaždinski klipič” on myös yksi harvoista tuotteista, joista on kirjoitettu ja sävelletty laulu (Đ. Miketa, N. Grabar ja Štigleci-lapsikuoro, 2008, Varaždinski klipići).

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Varazdinski-klipic.pdf

(1) EUVL L 343, 14.12.2012, s. 1.